b'\n_START_ARTICLE_\nBob Halkidis\n_START_SECTION_\nUra\n_START_PARAGRAPH_\nHalkidis pelasi vuodet 1982\xe2\x80\x931985 OHL-joukkue London Knightsissa. Kaudella 1984\xe2\x80\x931985 h\xc3\xa4net palkittiin kauden parhaana puolustajana Max Kaminsky Trophyll\xc3\xa4 ja valittiin t\xc3\xa4hdist\xc3\xb6kent\xc3\xa4lliseen. Halkidis p\xc3\xa4\xc3\xa4si kev\xc3\xa4\xc3\xa4ll\xc3\xa4 1985 pelaamaan my\xc3\xb6s NHL-pudotuspelej\xc3\xa4 Buffalo Sabresissa, joka varasi h\xc3\xa4net nelj\xc3\xa4nnell\xc3\xa4 kierroksella vuonna 1984. Halkidis pelasi Buffalo Sabresin organisaatiossa, kunnes h\xc3\xa4net kaupattiin Los Angeles Kingsiin marraskuussa 1989 vaihdossa Dale DeGrayhyn. Halkidis tappeli h\xc3\xa4nen ensimm\xc3\xa4isess\xc3\xa4 NHL-ottelussaan Quebec Nordiquesin Paul Gillisi\xc3\xa4 vastaan 11. huhtikuuta 1985._NEWLINE_Kes\xc3\xa4ll\xc3\xa4 1991 Halkidis siirtyi Toronto Maple Leafsiin. Kaudeksi 1993\xe2\x80\x931994 h\xc3\xa4n siirtyi Detroit Red Wingsiin. Kaudella 1994\xe2\x80\x931995 Red Wings asetti Halkidisin waivers-listalle, josta Tampa Bay Lightning nappasi h\xc3\xa4net helmikuussa 1995. Seuraavalla kaudella 1995\xe2\x80\x931996 puolestaan Lightning asetti Halkidisin waiversiin ja joulukuussa 1995 h\xc3\xa4n siirtyi Chicago Blackhawksiin. Halkidis ei kuitenkaan pelannut otteluakaan ylh\xc3\xa4\xc3\xa4ll\xc3\xa4 Blackhawksissa, vaan h\xc3\xa4n pelasi hetken IHL-joukkue Indianapolis Icess\xc3\xa4. Helmikuussa 1996 h\xc3\xa4net kaupattiin New York Islandersiin vaihdossa Danton Coleen. Halkidis siirtyi kaudeksi 1996\xe2\x80\x931997 Florida Panthersiin, mutta h\xc3\xa4n pelasi koko kauden AHL-joukkue Carolina Monarchsissa. _NEWLINE_Halkidisin ura Pohjois-Amerikassa kului enimm\xc3\xa4kseen farmiliigojen AHL:n ja IHL:n v\xc3\xa4lill\xc3\xa4. H\xc3\xa4nen NHL-kautensa oli pisimmill\xc3\xa4\xc3\xa4n 1991\xe2\x80\x931992, kun Halkidis pelasi 46 ottelua. Kauden aikana h\xc3\xa4n ker\xc3\xa4si my\xc3\xb6s yhden kauden j\xc3\xa4\xc3\xa4hy-enn\xc3\xa4tyksens\xc3\xa4 145 minuutillaan._NEWLINE_Halkidis aloitti kauden 1997\xe2\x80\x931998 UHL:ss\xc3\xa4, mutta h\xc3\xa4n siirtyi loppukaudeksi j\xc3\xa4\xc3\xa4kiekon SM-liigan HIFK:hon lokakuussa 1997. Tuolloin HIFK:n ulkomaalaiskiinti\xc3\xb6\xc3\xb6n oli tullut tilaa Tim Berglandin saatua murtuman jalkaansa. Halkidis muistetaan HIFK:ssa erityisesti fanien suosikkina, josta osoituksena HIFK Fan Clubin jakaman Vuoden Kunkku-palkinnon voittaminen. H\xc3\xa4nt\xc3\xa4 pidet\xc3\xa4\xc3\xa4n er\xc3\xa4\xc3\xa4n\xc3\xa4 HIFK:n kaikkien aikojen parhaista ulkomaalaishankinnoista. Kauden aikana Halkidis teki runkosarjan 29 ottelussa tehot 1+6=7 ja j\xc3\xa4\xc3\xa4hyminuutteja tuli 133. Pudotuspeleiss\xc3\xa4 Halkidis teki yhdeks\xc3\xa4ss\xc3\xa4 ottelussa tehot 0+2=2 ja ker\xc3\xa4si 14 j\xc3\xa4\xc3\xa4hyminuuttia. H\xc3\xa4nell\xc3\xa4 oli my\xc3\xb6s pudotuspelien paras +/- -lukema yhdess\xc3\xa4 Jokereiden Pasi Sormusen kanssa. Halkidis voitti kauden p\xc3\xa4\xc3\xa4tteeki Suomen mestaruuden._NEWLINE_Halkidis pelasi kauden 1998\xe2\x80\x931999 Saksassa, DEL-joukkue K\xc3\xb6lner Haiessa. Kausi 1999\xe2\x80\x932000 oli v\xc3\xa4livuotta. Halkidis aloitti kauden 2000\xe2\x80\x932001 Ven\xc3\xa4j\xc3\xa4n superliigan HK SKA Pietarissa, mutta siirtyi yhdeks\xc3\xa4n ottelun j\xc3\xa4lkeen ECHL:\xc3\xa4\xc3\xa4n marraskuussa 2000, josta matka jatkui joulukuussa Ison-Britannian Superliigan Newcastle Jestersiin. Halkidis lopetti uransa kev\xc3\xa4\xc3\xa4ll\xc3\xa4 2001._NEWLINE_Halkidis pit\xc3\xa4\xc3\xa4 t\xc3\xa4ll\xc3\xa4 hetkell\xc3\xa4 j\xc3\xa4\xc3\xa4kiekkokoulua Indian Trailin kaupungissa, Pohjois-Carolinassa._NEWLINE_Hein\xc3\xa4kuussa 2013 Columbus Blue Jacketsin toimitusjohtaja Jarmo Kek\xc3\xa4l\xc3\xa4inen nimitti Halkidisin yhdeksi seuran kykyjenetsij\xc3\xb6ist\xc3\xa4. Miehilt\xc3\xa4 l\xc3\xb6ytyy yhteist\xc3\xa4 historiaa, sill\xc3\xa4 Kek\xc3\xa4l\xc3\xa4inen v\xc3\xa4rv\xc3\xa4si Halkidisn pelaamaan HIFK:hon vuonna 1997.\n_START_SECTION_\nMuuta\n_START_PARAGRAPH_\nHalkidisin veljenpoika George oli my\xc3\xb6s j\xc3\xa4\xc3\xa4kiekkoilija, joka edusti mm. Pohjois-Amerikan farmisarjoissa Peoria Rivermeni\xc3\xa4 ja Wichita Thunderia sek\xc3\xa4 Euroopassa HC Fassaa, Ritten Sportia, Alleghea, Hull Stingraysi\xc3\xa4 sek\xc3\xa4 HC Eppania p\xc3\xa4\xc3\xa4tt\xc3\xa4en uransa Ruotsin I-divisioonan IF Bj\xc3\xb6rkl\xc3\xb6veniss\xc3\xa4. Nykyisin George Halkidis toimii sijoitusneuvojana Torontossa.'